钦定古今图书集成/明伦汇编/官常典/第521卷 > 札八儿火者
## 钦定古今图书集成/明伦汇编/官常典/第521卷 > 札八儿火者

按《元史》本传：“札八儿火者，赛夷人。赛夷，西域部之族
长也，因以为氏。火者，其官称也。札八儿长身美髯，方
瞳广颡，雄勇善骑射。初谒太祖于军中，一见异之。太
祖与克烈汪罕有隙，一夕汪罕潜兵来，仓卒不为备，
众军大溃。太祖遽引去，从行者仅十九人，札八儿与
焉。至班朱尼河，糇粮俱尽，荒远无所得食，会一野马”
北来，诸王哈札儿射之殪，遂刳革为釜，出火于石，汲
河水煮而啖之。太祖举手仰天而誓曰：“使我克定大
业，当与诸人同甘苦。苟渝此言，有如河水。”将士莫不
感泣。汪罕既灭，西域诸部次第亦平，乃遣札八儿使
金，金不为礼而归。金人恃居庸之塞，冶铁锢关门，布
铁蒺藜百馀里，守以精锐。札八儿既还报，太祖遂进
师，距关百里不能前，召札八儿问计，对曰：“从此而北，
黑树林中有间道，骑行可一人。臣向尝过之，若勒兵
衔枚以出，终夕可至。”太祖乃令札八儿轻骑前导，日
暮入谷。黎明，诸军已在平地，疾趋南口，金鼓之声，若
自天降，金人犹睡未知“也。比惊起，已莫能支。吾锋镝
所及，流血被野。”关既破，中都大震。已而金人迁汴，太
祖览中都山川形势，顾谓左右近臣曰：“朕之所以至
此者，札八儿之功为多。”又谓札八儿曰：“汝引弓射之，
随箭所落，悉𢌿汝为己地。”乘舆北归，留札八儿与诸
将守中都，授黄河以北铁门以南天下都达鲁花赤，
赐养老一百户，并四王府为居第。札八儿每战被重
甲，舞槊陷阵，驰突如飞。尝乘橐驼以战，众莫能当。有
丘真人者，有道之士也，隐居昆仑山中，太祖闻其名，
命札八儿往聘之。丘语札八儿曰：“我尝识公。”札八儿
曰：“我亦尝见真人。”他日偶坐，问札八儿曰：“公欲极一
身贵显乎，欲子孙蕃衍乎？”札八儿曰：“百岁之后，富贵
何在？子孙无恙，以承宗祀足矣。”丘曰：“闻命矣。”后果如
所愿云。卒，年一百一十八，赠推忠佐命功臣、太傅、开
府仪同三司、上柱国，追封凉国公，谥武定。二子：阿里
罕、明里察。